उड़ीसा में सड़क हादसा, 17 लोगों की मौत  
उड़ीसा के कोरापुट जिले में दशहरा कार्यक्रम देखकर लौट रहे लोगों से भरे एक टिपर ट्रक के उलटने से कम से कम 17 लोगों की मौत हो गई।
उड़ीसा के कोरापुट जिले में दशहरा के अवसर पर आयोजित कार्यक्रम को देखकर लौट रहे लोगों से भरे एक टिपर ट्रक के उलटने से कम से कम 17 लोगों की मौत हो गई जबकि 15 अन्य घायल हो गए। पुलिस अधीक्षक अनूप साहू ने बताया कि यह दुर्घटना तड़के उस समय हुई जब करीब 40 लोग एक निकट के गांव से जात्रा (लोक नाटक) देखकर लौट रहे थे।  साहू ने बताया कि पीड़ितों में बच्चे और महिलाएं भी शामिल हैं। ट्रक के पलटने से उस पर सवार लोग वाहन के नीचे दब गए। स्थानीय लोगों ने उन्हें बाहर निकाला। उन्होंने बताया कि 17 लोगों की मौत हो गई। गंभीर रूप से घायल 10 लोगों को जिला मुख्यालय स्थित अस्पताल में भर्ती कराया गया है जबकि मामूली तौर पर घायल हुए लोगों का इलाज निकट के अस्पताल में किया जा रहा है। उन्होंने बताया कि दुर्घटना के शिकार हुए लोग दसमंतपुर पुलिस थाने के बेधापादर, मंगलागुडा, बंगागुडा और सेमबिटोटागुडा के रहने वाले हैं।